text: Brudsikkert glas begrænser vold
  30 november 2011 kl. 13.10
  Brudsikkert glas er blevet et hit for firmaet Glass4ever i Vejle. Stadig flere natklubber og diskoteker bruger brudsikkert glas for at forhindre, at knuste glas bruges som våben under slagsmål.
  De brudsikre glas ligner almindelige glas, men de kan klare et trykpå 30 ton uden at gå i stykker.
  Analyse Gruppen på Odense Universitetshospital har fundet frem til, at ituslåede glas og flasker er de mest brugte våben i forbindelse med vold. Hos mænd sker det i 45 procent af volds-tilfældene, hos kvinder i 39 procent.
  Club Foam i Vejle har udskiftet alle glas og kander med brudsikkert glas.
  
  Færre glasskår
  - Vi undgår en masse glasskår og arbejdsgangen bliver hurtigere, lettere og mere sikker for de ansatte. Samtidig mindsker det risikoen for alvorlige skader, når der opstår ballade, hvilket heldigvis er meget, meget sjældent. For mig at se er de brudsikre glas vigtigt på linje med for eksempel brandsikkerheden, siger bestyrer Michael Jul Sørensen. 
  Glass4ever, som er en dansk virksomhed med hovedkontor i Vejle, leverer brudsikkert glas til restaurationsbranchen, offentlige institutioner, sportsklubber og transportbranchen i det meste af Europa.
  